  Виталий Пронин 18-тӥ июле Вавожын шаерысьтымы пенсионеръёслэн 5-тӥез элькун спартакиадазы ортчиз. Вавоже люкаськылӥзы спортэз гажась, таза улон понна сюлмаськись адямиос, соос арлыдзэс секыт ныпъетэн уг лыдъяло, кужмогес луыны тыршо. Спортэн вырытэк, мугор лябӟе, висёнъёс кырмисько, шуо асьсэос спортсменъёс. Арлыдоос куспын вожвылъяськон «Демография» нацпроект но Удмуртиын ялэм Тазалыклэн арез улсын ортчиз. Вавоже лыктӥзы 25 ёросъёсысь но 5 городъёсысь 30 командаос, ваньмыз ог 500 адями. Куноосты удмурт сямъя нянь колдыен пумитаз «Гербер» ансамбль. Спортменъёсты ӟечкылазы но вормонъёс сӥзизы ёрослэн йырыз Николай Чайников, Ужъя но калыкез улон-вылонын утён политикая министерствоысь специалист Мария Сандалова. — 5-тӥ арзэ ёросъёсысь но городъёсысь стадионъёс пумитало егит мылкыдо, кужмо, таза улонэз гажась спортсменъёсты. Туж умой, «Демография» проект нылпиослэсь вордскемзэс гинэ уг чакла, калыкмылэсь улонзэ кузёмытон но ӟечомытон понна сюлмаське шуыса, - вераз М. Сандалова. Арлыдоослы тазалык сӥзизы Россиысь Пенсионеръёслэн огазеяськонзылэн Удмуртиысь ёзэныз кивалтӥсь Любовь Шамшурина, Удмуртиысь спортъя ветеранъёслэн огазеяськонэнызы кивалтӥсь Татьяна Пензина но мукетъёсыз. Шахматэн шудон люкетэзФото: "Физическая культура и спорт Завьяловского района" "ВКонтакте" бамысь Ветеранъёс 6 амалъя кужымзэс возьматӥзы: пыдын бызьылӥзы, ыбылӥськизы, ӝӧк выл теннисэн, дартсэн, шахматэн шудӥзы, уязы. Городъёсысь но ёросъёсысь лыктэмъёс нимаз вожвылъяськизы. Нырысь ик стартэ потӥзы нылкышноос, соос 100 но 1 сюрс метре бызьылӥзы. Та дистанциосын ик кужымзэс мертазы воргоронъёс но. Пӧсь вожвылъяськон пуромиз 1 сюрс метрын. Вавож ёросысь Кионгуртысь Александр Калинин быдэс ар спартакиадалы дасяськиз - мугорзэ кыдатӥз. Стартэ потэм эшъёссэ пумозяз валтӥз, финишын гинэ сое азьпалтӥзы, спортсмен 3-тӥ луиз. Вормиз Дэриысь Владимир Вахрушев. 100 метрез бызьылӥз Глазов ёросысь Николай Баженов. Воргорон Чернобыльын пуштэм бервылэз утялтонэ пыриськем. Та спартакиадалы со нимысьтыз дасяськем: нуналлы быдэ пуныеныз 4 иськем бызьылэм, но таяз рад вормыны ӧз удалты - 4-тӥ интые кылиз. Нош 1-тӥ луиз Якшур-Бӧдьяысь Вячеслав Рудин. Уян - одӥгез секытэз амал. 50 метрез ортчизы 26 воргоронъёс но сомында ик нылкышноос. Пиосъёс пӧлын ваньмызлэсь ӝог вал Вавож ёросысь Нюрдор-Котья гуртысь Николай Зайцев, кышноос пӧлын Дэриысь - Анна Каракулова. Вавож ёрось Василий Зайцев (паллянысез) уянын 1-тӥ луизФото: Н. Широких Стадионын эшъёссы понна висьыны лыктэмъёслэн куараоссы ӧз чусомылэ ке, шахматэн шудӥсьёс пӧлын шып вал. Таиз амал гань-гань луэмез, котькуд вамышез эскерыса лэсьтэмез кулэ каре. Мукет ӵошатсконъёс ӝог ортчизы, нош шахматистъёс быдэс нунал вожвылъяськизы. Воргоронъёс пӧлын вормиз Шарканысь Михаил Бехтерев, кышноос пӧлын Дэриысь Нели Никитина. Спартакиада арлыдоос понна быдэс праздник выллем луиз. Ужрад пӧртэм ёросъёсысь эшъёсынызы пумиськыны муг но. Угось уноез туннэ Вавоже лыктэмъёс пӧлысь ог-огзэс тодо Гурт шудонъёсы пыриськемзы дырысен. Городъёс пӧлын вормизы Ижкар, Глазов, Сарапул. Ёросъёс куспын устоосыз луизы дэриос, шарканъёс, можгаос. Но шонергес вераса, котькудзэ спартакиадае лыктэм муртэз вормись шуыны луоз ни, угось таза улонэн эшъяськись мурт висёнъёслы, мӧзмыт улонлы пумит луэ. Надежда Широких  